钦定古今图书集成/明伦汇编/宫闱典/第094卷 > 邢国公主 下嫁仆散安贞
## 钦定古今图书集成/明伦汇编/宫闱典/第094卷 > 邢国公主 下嫁仆散安贞

按《金史仆散安贞传》：“安贞本名阿海，以大臣子充奉
御。父揆，尚韩国公主，郑王永蹈同母妹也。永蹈诛，安
贞罢归，召为符宝祗候，复为奉御，尚邢国长公主，加
驸马都尉，袭胡土爱割蛮猛安。历尚衣直长御院、通
进、尚药副使。丁母忧，起复，转符宝郎，除同知定海军
节度使事，历邳淄、涿州刺史，拱卫直都指挥使。贞祐”
初，改右副点检，兼侍卫亲军副都指挥使，迁元帅左
都监。二年，中都解严，河北州郡未破者，惟真定、大名、
东平、清、沃、徐、邳、海州而已。朝廷遣安贞与兵部尚书
裴满子仁、刑部尚书武都分道宣抚，于是除安贞山
东路统军安抚等使。初，益都县人杨安国，自少无赖，
以鬻鞍材为业，市人呼为“杨鞍儿”，遂自名杨安儿。泰
和伐宋，山东无赖往往相聚剽掠，诏州郡招捕之。安
儿降，隶诸军，累官刺史、防御使。大安三年，招铁瓦敢
战军，得千馀人，以唐括合打为都统，安儿为副统，戍
边。至鸡鸣山不进，卫绍王驿召问状，安儿乃曰：“平章、
参政军数十万在前，无可虑者，屯驻鸡鸣山，所以备
间道透漏者耳。”朝廷信其言，安儿乃亡归山东，与张
汝楫聚党，攻劫州县，杀掠官吏，山东大扰。安贞至益
都，败安儿于城东。安儿奔莱阳，莱州徐汝贤以城降
安儿，贼势复振。登州刺史耿格开门纳伪邹都统，以
州印付之，郊迎安儿，发帑藏以劳贼。安儿遂僭号，置
官属，改元天顺，凡符印诏表仪式，皆格草定。遂陷宁
海，攻潍州。伪元帅郭方三据密州，略沂、海。李全略临
朐，扼穆陵关，欲取益都。安贞以沂州防御使仆散留
家为左翼，安化军节度使完颜讹论为右翼。七月庚
辰，安贞军昌邑，东徐汝贤等以三州之众十万来拒
战，自午抵暮，转战三十里，杀贼数万，获器械不可胜
计。壬午，贼棘七率众四万阵于辛河，安贞令留家由
上流、胶西济，继以大兵，杀获甚众。甲申，安贞军至莱
州，伪宁海州刺史史《泼立》以二十万阵于城东。留家
先以轻兵薄贼，诸将继之，贼大败，杀获且半，以重赏
招之，不应。安贞遣莱州黥卒曹全、张德、田贵、宋福诈
降于徐汝贤，以为内应。全与贼西南隅戍卒姚云相
结，约纳官军。丁亥夜，全缒城出，潜告留家，留家募勇
敢士三十人，从全入城，姚云纳之，大军毕登，遂复莱
州，斩徐汝贤及诸贼将以徇。安儿脱身走，讹论以兵
追之，耿格、史泼立皆降。留家略定胶西诸县，宣差伯
德玩袭杀郭方三，复密州，馀贼在诸州者皆溃去。安
儿尝遣梁居实、黄县甘泉镇监酒石抹充浮海赴辽
东，构留哥，已具舟，皆捕斩之。十一月戊辰，曲赦山东，
除杨安儿、耿格及诸故官家作过驱奴不赦外，刘二
祖、张汝楫、李思温及应胁诱从贼，并在本路自为寇
盗，罪无轻重，并与赦免。获杨安儿者，官职俱授三品赏钱十万贯。十二月辛亥，耿格伏诛，妻子皆远徙。诸
军方攻大沬，堌，赦至，宣抚副使、知东平府事乌“林答
与即引军还，贼众乘之，复出为患。”诏以陕西统军使
完颜弼知东平府事，权宣抚副使。其后杨安儿与汲
政等乘舟入海，欲走岠嵎山，舟人曲成等击之，坠水
死。三年二月，安贞遣提控纥石烈牙吾塔破巨蒙等
四堌，及破马耳山，杀刘二祖贼四千馀人，降馀党八
千，擒伪宣差程宽、招军大使程福招降胁从百姓三
万馀人。安贞遣兵会宿州提控夹谷石里哥同攻大
沬堌，贼千馀逆战，石里哥以骑兵击之，尽殪。提控殁
烈夺其北门以入。别军取贼水寨，诸军继进，杀贼五
千馀人。刘二祖被创，获之，及“伪参谋官崔天祐、杨安
儿、伪太师李思温馀众，保大小峻角子山，前后追击，
杀获以万计，斩”刘二祖，诏迁赏殁烈等有差。诏尚书
省曰：“山东东西路贼党犹啸聚作过者，诏书到日，并
与免罪，各令复业。在处官司尽心招抚，优加存恤，无
令失所。”十月，安贞迁枢密副使，行院于徐州。四年二
月，杨安儿馀党复扰山东，诏安贞与蒙古纲、完颜弼
以近诏招之。五月，安贞遣兵讨郝定，连战皆克，杀万
人，降者三万馀，郝定仅以身免。获伪金银牌、器械甚
众，来归且万人，皆安慰复业。自杨安儿、刘二祖败后，
河北残破，干戈相寻，其党往往复相团结，所在寇掠，
皆衣红衲袄以相识别，号“红袄贼。”官军虽讨之，不能
除也。大概皆李全国用安时青之徒焉。兴定元年十
月，诏安贞曰：“防河卒多老幼疲软不胜执役之人，其
令速易之。”二年十月，开封治中《吕子羽》等以国书议
和于宋，宋人不受。以安贞为左副元帅，权参知政事，
行尚书省元帅府，及唐、息、寿、泗行元帅府，分道各将
兵三万，安贞总之，画定期日，下诏伐宋。安贞至安丰，
宋兵七千拒战，权都事完颜胡鲁剌冲击败之，追至
淝水，死者二千馀人。安贞至大江，乃班师。三年闰月，
安贞至自军中，入见于仁安殿，胡鲁剌进一阶。久之，
安贞燕见，奏曰：“淝水之捷，胡鲁剌功第一，臣之兵事，
皆咨此人，功厚赏薄，乞加赏以劝来者。”尚书省奏：“凡
行省、行院、帅府参议、左右司经历官、都事以下，皆迁
一官，所以绝求请之路，塞奸幸之门也。”安贞之请不
可从。遂止。五年，复伐宋。二月，安贞出息州，军于七里
镇。宋兵据净居山，遣兵击破之。宋兵保山寺，纵火焚
寺，乘胜追至洪门山。宋兵方浚濠立栅，安贞军亟战，
夺其栅。宋黄统制团兵五千，保黄土关，关绝险，素有
备，坚壁不出。安贞遣轻兵分为左右军，潜登，别以兵
三千直逼关门。翼日，左右军会于山颠，俯瞰关内。宋
人守关者望之，骇愕不能立。中军急攻，守兵溃，遂夺
黄土关，遂入梅林关，拔麻城县，抵大江，至黄州，克之。
进克蕲州，前后杀略不可胜计。获宋宗室男女七十
馀口，献之。师还，安贞每获宋壮士，辄释不杀，无虑数
万。因用其策，辄有功。宣宗谓宰臣曰：“阿海将略固善
矣，此辈得无思归乎？南京密迩宋境，此辈既不可尽
杀，安所置之？朕欲驱之境上，遣之归，如何”宰臣不对。
六月甲寅朔，尚书省奏安贞谋叛。宣宗谓平章政事
英王守纯曰：“朕观此奏，皆饰词不实，其令覆案之。”戊
寅，并其二子杀之。以祖忠义、父揆有大功，免兄弟缘
坐。诏曰：“银青荣禄大夫、左副元帅兼枢密副使、驸马
都尉仆散”阿海，早籍世姻，寖驰仕轨。属当军旅之事，
益厚朝廷之恩。爰自帅藩，擢居枢府。“顷者南伐，时乃
奏言，是俾行鳞介之诛，而尽露枭獍之状。二城虽得，
多罪稔彰，念胜负之靡常，肯刑章之轻用。始自画因
粮之计，乃更严横敛之期。督促计司，雕敝民力，信其
私意，或失防秋。顾利害之实深，尚优容而弗问。”顷因
近侍悉露奸谋，盖虞前后罪之上闻，乃以金玉带而
夜献，审事情之诡秘，命信臣而鞫推。迨致款词，乃详
实状。自以积愆之著，必非公宪所容，欲结近臣之欢
心，俾伺内庭之指意。如衅端之小露，得先事而易图。
因其方握兵权，得以谋危庙祏，事或不济，计即外奔。
前日之俘，随时诛戮。独于宋族曲活全门，示其悖德
于敌仇，豫冀全身而纳用。初，安贞破蕲州，获宋宗室，
不杀而献之，遂以为罪。安贞忧谗，以贿近侍局，乃以
质成其诬。安贞典兵征伐，尝曰：“三世为将，道家所忌。”
自忠义揆至安贞，凡三世大将焉。初，安贞破蕲州，所
得金帛，分给将士，南京都转运使行六部事李特立、
金安军节度副使纥石烈蒲剌都，大名路总管判官
银术可因而欺隐。事觉，特立当死，蒲剌都、银术可当
杖一百，除名。诏薄其罪，特立夺三官，降三等，蒲剌都、
银术可夺两官，降二等云。